《和昌黎秋怀诗四首 其一》
明代·黄渊耀

迢迢芳园树，露叶晨薿薿。秋风䬃然至，摇落势难已。

余怀正悱恻，蟋蟀偏入耳。展转夜未明，或卧或复起。

仰视朝曦升，与此亦相似。一日不再晨，时驶安可恃。

感叹千万端，沉忧惟一轨。何以见曩贤，一觞且欢喜。

作者简介：（1624—1645）明苏州府嘉定人，字伟恭。黄淳耀弟。清顺治二年，嘉定抗清起义，清兵围城，渊耀宿城堞，昼夜拒战。城破，与其兄自缢于僧舍。有《谷帘学吟》。